Hybrid Theory
Hybrid Theory — როკ-ჯგუფ ლინკინ პარკის სადებიუტო სტუდიური ალბომი, გამოცემული 2000 წლის 24 ოქტომბერს ლეიბლზე Warner Bros. Records. დისკს დიდი კომერციული წარმატება ხვდა წილად. 2009 წლისათვის აშშ-ში იგი გაყიდული იქნა 9.6 მილიონი ასლის ოდენობით. 2009 წლისათვის მსოფლიო მასშტაბით მისი 24 მილიონი ასლი გაიყიდა. იგი ითვლება ლინკინ პარკის ყველაზე გაყიდვად, 2000-იანი წლების რიგით მეორე ყველაზე გაყიდვად (The Beatles-ის 1-ს შემდეგ და ყველა დროის რიგით 26-ე ყველაზე გაყიდვად ალბომად. ალბომი ჩაწერილი იქნა ლეიბლის NRG Recordings სტუდიაში, ჩრდ. ჰოლივუდში (კალიფორნია), დონ გილმორის პროდიუსერობით. მისი სიმღერების ტექსტები ეხება ვოკალისტ ჩესტერ ბენინგტონის მოზარდობის პერიოდს - ნარკოტიკებს, შინაურ ძალადობას და მშობლების გაყრას. Hybrid Theory აგრეთვე იყო ჯგუფის წინა სახელწოდება. ალბომიდან გამოიცა ოთხი სინგლი: One Step Closer, Papercut, გრემის მფლობელი Crawling და In the End. ეს უკანასკნელი იყო ლინკინ პარკის მომავალი წარმატების მთავარი მიზეზი. გრემის დაჯილდოების 44ე ცერემონიაზე Hybrid Theory ნომინირებული იყო წლის როკ-ალბომის კატეგორიაში. ბილბორდის მიერ იგი შეყვანილი იქნა ათწლეულის 200 ალბომის სიაში, #11 პოზიციაზე. 2002 წლის 11 მარტს ასევე გამოიცა ალბომის სპეციალური გამოცემა.